God of War

God of War (בתרגום לעברית: אל המלחמה) הוא זיכיון משחקי פעולה-הרפתקאות שנוצר על ידי דייוויד ג'ף ומפותח על ידי אולפני סנטה מוניקה. הזיכיון החל בשנת 2005 עם קונסולת המשחקים פלייסטיישן 2, והפך עד מהרה למותג הדגל של פלייסטיישן, שכולל תשעה משחקים ראשיים על מספר פלטפורמות שונות. הזיכיון מבוסס על מיתולוגיות, ועלילת המשחקים עוקבת אחרי קראטוס, לוחם ספרטני שהופך לאל המלחמה ונקלע לעימות עם פנתאונים מיתולוגיים שונים. המשחקים המוקדמים בסדרה מבוססים על המיתולוגיה היוונית ועוקבים אחר קראטוס כאשר הוא הולך במשעול של נקמה באלים האולימפיים. משחקים מאוחרים יותר מבוססים על המיתולוגיה הנורדית ועוקבים אחרי קראטוס שהולך במשעול של כפרה. משחקים אלה מציגים גם את בנו הצעיר אטראוס כפרוטגוניסט משנה, בעוד הם מתעמתים נגד אלי האֵסיר.

אולפני סנטה מוניקה פיתחו את המשחקים העיקריים בסדרה, בעוד האולפנים Ready at Dawn, Javaground ו-Sony Online Entertainment אחראים לפיתוחם של שלושה משחקים צדדיים. חברת ההפצה Sony Interactive Entertainment הייתה אחראית להפצת כל המשחקים למעט הגרסאות לטלפונים חכמים, שהופצו על ידי Sony Pictures Digital. שבעת המשחקים הראשונים מציינים את התקופה היוונית של הזיכיון: המשחקים "God of War" (2005), "God of War II" (2007) ו-"God of War III" (2010) מרכיבים את הטרילוגיה העיקרית, כאשר השניים הראשונים יצאו לפלייסטיישן 2 והשלישי לפלייסטיישן 3. משחק פריקוול בשם "God of War: Ascension" יצא בשנת 2013 גם הוא לפלייסטיישן 3. משחקים נוספים הם "God of War: Chains of Olympus" (2008) ו-"God of War: Ghost of Sparta" (2010) עבור קונסולת PlayStation Portable, ו-"God of War: Betrayal" (2007) עבור טלפונים חכמים שתמכו ב-פלטפורמת Java Micro Edition. התקופה הנורדית החלה בשנת 2018 עם המשחק "God of War" עבור קונסולת פלייסטיישן 4 (ובינואר 2022 עבור Microsoft Windows). למשחק זה יצא פריקוול קצר בשם "God of War: A Call from the Wilds", משחק וידאו מבוסס טקסט עבור Facebook Messenger. משחק ההמשך נקרא "God of War: Ragnarök" ויצא בנובמבר 2022 עבור קונסולות פלייסטיישן 4 ופלייסטיישן 5. חבילת הרחבה בשם "God of War: Valhalla" יצאה בדצמבר 2023 וחתמה את התקופה הנורדית של סדרת המשחקים. היסב של המשחק למחשב האישי יצא בספטמבר 2024. משחק חדש בסדרה שמתרחש בתקופה היוונית, "God of War: Sons of Sparta", יצא ב-12 בפברואר 2026 לפלייסטיישן 5, והוא משחק גלילה צדדית בדו-ממד שפותח בידי Mega Cat Studios.

המשחקים בסדרה זכו לתשבחות על היותם משחקי הפעולה הטובים ביותר בכל הזמנים. הסדרה זכתה במספר רב של פרסים, ביניהם הכרה כ"משחק השנה" למשחקים משנת 2005 ו-2018. חלק מהמשחקים זכו לגרסאות בהפרדה גבוהה לפלטפורמות חדשות של הפלייסטיישן. נכון לנובמבר 2023, הזיכיון מכר למעלה מ-66 מיליון עותקים, והוא המותג המרוויח ביותר של פלייסטיישן. היקף מכירות גבוה ותמיכה נרחבת במשחקים הביאו להרחבת הזיכיון למדיות אחרות, כמו שלוש סדרות קומיקס ושלושה רומנים גרפיים. עיבוד קולנועי של המשחק המקורי היה בתהליך פיתוח אולם בוטל, וסדרת טלוויזיה המבוססת על הזיכיון בתקופה הנורדית נמצאת בפיתוח בידי פריים וידאו. מרצ'נדייזינג נרחב כולל יצירות אומנות, ביגוד, צעצועים, העתקים מדויקים של כלי נשק, כמו גם פסקולים של המשחקים ואלבום הבי מטאל של להקות שהושפעו מהתקופה היוונית של המשחקים.

 המשחקים 

 המיתולוגיה היוונית 
 God of War - יצא ב-22 במרץ 2005 עבור קונסולת פלייסטיישן 2. אחרי עשר שנות שירות תחת האלים האולימפיים, החייל הספרטני קראטוס מקבל הוראה מאתנה למצוא את תיבת פנדורה - המפתח העיקרי להבסתו של אל המלחמה ארס, שממיט אסון על תושבי אתונה. סדרת פלשבקים חושפים שקראטוס שירת בעבר את ארס, אחרי שהציל את קראטוס ואת צבאו מהשמדה בשדה הקרב, אך הערים עליו להרוג את משפחתו. המעשה גרם לכך שקראטוס עבר מטמורפוזה אל "הרוח מספרטה". קראטוס מוצא לבסוף את תיבת פנדורה, ואחרי שהוא הורג ארס מתעלה אל האולימפוס כדי להפוך לאל המלחמה החדש.
 God of War II - יצא ב-13 במרץ 2007 עבור קונסולת פלייסטיישן 2. קראטוס מתעצבן על האלים האולימפיים, וממיט הרס וחורבן על רודוס. זאוס מתערב ובוגד בקראטוס, שניצל בידי גאיה הטיטאנית. היא אומרת לו שעליו למצוא את אחיות הגורל, שיכולות לשנות את גורלו ולמנוע את מותו בידי זאוס. קראטוס מצליח במשימתו ועומד להרוג את אבי האלים, אך אתנה מתערבת ומקריבה את חייה כדי להציל את זאוס ולשמר את האולימפוס. לפני מותה, היא אומרת לקראטוס שהוא בנו של זאוס, ושזאוס בגד בו משום שפחד ממנו. קראטוס מצטרף לגאיה ולטיטאנים כדי לתקוף את האולימפוס.
 God of War: Betrayal - יצא ב-20 ביוני 2007 לטלפונים חכמים שתומכים ב-Java Micro Edition. זהו המשחק הראשון בסדרת המשחקים שלמעשה הוא משחק גלילה צדדית בגרפיקה דו-ממדית, והראשון שיצא לפלטפורמה שאינה פלייסטיישן. עלילת המשחק מתרחשת ככל הנראה בין אירועי המשחק הראשון לבין "הרוח מספרטה". קראטוס מופלל ברצח ויוצא למרדף חסר רחמים ברחבי יוון העתיקה בעקבות המתנקש האמיתי. קראטוס נכנע לתאוות הדם שלו והורג את קריקס - בנו של הרמס, מעשה שמנכר אותו משאר האלים האולימפיים.
 God of War: Chains of Olympus - יצא ב-4 במרץ 2008 עבור קונסולת המשחקים הניידת PlayStation Portable. עלילת המשחק מתרחשת בתקופה בין משחק הפריקוול "Ascension" לבין המשחק הראשון, במהלך עשר שנות שירותו של קראטוס את האלים. קראטוס הודף פלישה של ממלכת פרס אל תוך העיר היוונית אטיקה, ומגלה שהעולם התדרדר למחשכים בידי האל מורפיאוס. קראטוס חוקר את מקרה חטיפתו של אל השמש הליוס, ומונע את תוכניתה המקיאוולית של פרספונה להשתמש בטיטאן אטלס כדי להשמיד את העולם.
 God of War III - יצא ב-16 במרץ 2010 עבור קונסולת פלייסטיישן 3. קראטוס גורם לפריצתה של המלחמה הגדולה, והוא ננטש בידי הטיטאנים - אשר השתמשו בו כדי לבצע נקמה משלהם. קראטוס מבקש כעת לנקום גם באלים האולימפיים וגם בטיטאנים. עוזרת לו רוחה של אתנה, שמתעלה למישור נעלה יותר של הבנה ומורה לו לחפש את הלהבה של האולימפוס כדי להביס את זאוס. קראטוס נלחם נגד האלים האולימפיים והטיטאנים בסדרת קרבות לאורכם של עולם המתים ואולימפוס, ומגלה שתיבת פנדורה נמצאת בתוך הלהבה ושפנדורה עצמה היא המפתח לטיהור התיבה. היא מאשרת לו לפתוח את התיבה, בתמורה לחייה. אחרי שהרג את זאוס והשמיד את אולימפוס, קראטוס מסרב לעזור לאתנה לנטול את תפקיד שומרת האנושות ונעלם.
 God of War: Ghost of Sparta - יצא ב-2 בנובמבר 2010 עבור קונסולת PlayStation Portable. עלילת המשחק מתרחשת בין אירועי המשחק הראשון ל-"Betrayal". קראטוס אל המלחמה עדיין נרדף בידי חזיונות חייו האנושיים, ויוצא למסע לגילוי מקורותיו על ידי חיפוש אמו, קאליסטו. הוא מגלה שאחיו דימוס נלקח בידי האלים ונכלא בידי תנטוס אל המוות. הוא מחליט לצאת ולהציל את אחיו. אחרי שהצילו מידיו של תנטוס, זה האחרון נלחם נגד שני האחים והורג את דימוס. קראטוס הורג את תנטוס וחוזר לאולימפוס מלא חמת זעם על האלים.
 God of War: Ascension - יצא ב-12 במרץ 2013 עבור קונסולת פלייסטיישן 3. המשחק היחיד שמאפשר משחק רשת מקוון בלבד בין שחקנים תחרותיים לבין קואופרטיבים. המשחק מתרחש לפני עלילות "Chains of Olympus", כשישה חודשים אחרי שארס הערים על קראטוס להרוג את אשתו ובתו. הוא נכלא בידי שלוש הפוריות על כך ששבר את שבועת הדם שלו עם ארס. בעזרתם של שומר השבועה ובנו האובד של ארס, אורקוס, קראטוס מגלה שאל המלחמה והפוריות מתכוונים להפיל את שלטונם של האלים האולימפיים, ושארס בחר בקראטוס כמשרתו כדי לעזור לו במטרה זו. הספרטני נמלט מכלאו ובסופו של דבר הורג את הפוריות ואת אורקוס, שמתחנן להשתחרר. למרות שקראטוס כעת חופשי מכבליו של ארס, הוא עדיין מתייסר על הסיוטים שרדפו אותו כל אותן שנים.
 God of War: Sons of Sparta - משחק גלילה צדדית בדו-ממד שיצא ב-12 בפברואר 2026 עבור קונסולת פלייסטיישן 5. מתרחש לפני מאורעות "Ascension" ומשחק פריקוול לסדרה כולה, כאשר הוא עוקב אחרי קראטוס שנמצא בשלבי אימונים באגוגה יחד עם אחיו דימוס.

 המיתולוגיה הנורדית 
 God of War: A Call from the Wilds - יצא ב-1 בפברואר 2008 עבור Facebook Messenger. משחק מבוסס טקסט שמשמש כפריקוול למשחק משנת 2018. המשחק מתמקד באטראוס שעובר את הרפתקאתו הראשונה בערבות החופשיות. אפליקציה נלווית בשם "God of War: Mímir's Vision" יצאה בהמשך ב-17 באפריל 2018 עבור טלפונים חכמים, והיא מספקת רקע נרחב לסיפור המיתולוגיה.
 God of War - יצא ב-20 באפריל 2018 עבור קונסולת המשחקים פלייסטיישן 4, וב-22 בינואר 2022 ל-Microsoft Windows דרך החנות הדיגיטלית סטים. המשחק הוא הראשון לצאת לפלטפורמה שאינה פלייסטיישן, והוא לוקח כיוון חדש בסדרת המשחקים - לא רק בתפאורה המיתולוגית שלו, אלא גם במשחקיות. שנים רבות לאחר מאורעות "God of War III", קראטוס הגיע לעולם המיתולוגיה הנורדית בנורווגיה שבממלכת מידגארד, ויש לו בן בשם אטראוס. אחרי שאשתו השנייה של קראטוס מתה, השניים יוצאים למסע כדי למלא אחר משאלתה האחרונה - לפזר את אפרה על צמרת הפסגה הגבוהה ביותר בתשע הממלכות. בהמשך, בן בריתו החדש מימיר מגלה לו שמדובר בממלכת יוטונהיים. במהלך מסעם, השניים מותקפים על ידי אחד מאלי האסיר בלדר, שנשלח בידי אודין האב-כל כדי להגיע לפיי ולמנוע את הראגנארוק מבלי לדעת שהיא מתה. אחרי שקראטוס הורג את בלדר, החורף הארוך מגיע, ובעקבותיו מגיע הראגנארוק. בעוד אמו של בלדר - פריה אלת הואניר - נשבעת לנקום בקראטוס על מותו של בנה, קראטוס ובנו משלימים את מסעם ומגלים שפיי הייתה ענקית שחזתה את העתיד, ושאטראוס נקרא במקור לוקי.
 God of War: Ragnarök - יצא ב-9 בנובמבר 2022 עבור קונסולות המשחקים פלייסטיישן 4 ופלייסטיישן 5, מה שבישר על השילוב הראשון בין קונסולות משחקים. בהמשך, המשחק יצא גם למחשב האישי דרך חנות סטים ב-19 בספטמבר 2024. בסופו של החורך הארוך, שהתמשך כשלוש שנים, קראטוס, אטראוס ומימיר מתעמתים עם אודין ותור אל הרעם. אחרי שנלחמו בתור, השלישי יוצאים למסע ברחבי תשע הממלכות בניסיון למנוע את סוף העולם בידי הראגנארוק. בדרכם, הם נתקלים בפריה מלאת תחושות הנקם, אך הם מתפייסים בסופו של דבר. קראטוס, אטראוס ובני בריתם אינם יכולים לעצור את הראגנארוק ומלכדים את הממלכות למלחמה כוללת על אלי האסיר בעולם ממלכתם. קראטוס נלחם פעם נוספת בתור, שנהרג בידי אודין אחרי שסירב להרוג את קראטוס. קראטוס, אטראוס, מימיר ופריה נערכים לקרב מול אודין, ואסגארד מושמדת. בחוזרו לביתם, אטראוס (כלוקי) מחליט שעליו לאתר ענקים אחרים שנותרו בחיים. הוא נפרד לשלום מאביו, וקראטוס מגלה שהוא נועד להפוך לאל מעורר יראה. יחד עם פריה ומימיר, הם מקימים מחדש את הממלכות ומחזירים את השלום על כנו. למשחק יצאה חבילת הרחבה בשם "Valhalla" ב-12 בדצמבר 2023, שמשמשת כאפילוג לסיפור ועלילתה עוקב אחרי קראטוס ומימיר בעודם עוברים סדרת מבחנים בולהאלה. דרך אותם מבחנים, קראטוס משלים לבסוף עם חייו הקודמים ביוון ונוטל את נטל אל המלחמה הנורדי.

 אוספים וגרסאות בהפרדה גבוהה 
 God of War Collection - יצא ב-17 בנובמבר 2009 עבור קונסולת פלייסטיישן 3. אוסף שכולל את שני המשחקים הראשונים בסדרה בהפרדה גבוהה מלאה של 1080p. הוסב לפלייסטיישן 3 על ידי חברת Bluepoint Games, ובמאי 2014 ל-PlayStation Vita בידי חברת Sanzaru Games.
 God of War: Origins Collection - יצא ב-13 בספטמבר 2011 עבור קונסולת פלייסטיישן 3. אוסף בהפרדה גבוהה מלאה של 1080p שכולל את שני המשחקים שיצאו לקונסולת המשחקים הניידת PlayStation Portable, "Chains of Olympus" ו-"Ghost of Sparta". ההיסב בוצע בידי החברה המפתחת, Ready at Dawn. זהו האוסף היחיד בסדרה שיצא בסטריאוסקופיה תלת־ממדית.
 God of War Saga - יצא ב-28 באוגוסט 2012 עבור קונסולת פלייסטיישן 3. אוסף בהפרדה גבוהה מלאה של חמשת המשחקים המוזכרים לעיל בשני דיסקים של Blu-ray.
 God of War III Remastered - יצא ב-14 ביולי 2015 לראשונה עבור קונסולת פלייסטיישן 4. גרסה בהפרדה גבוהה מלאה של המשחק "God of War III". יצא לרגל חגיגות עשר שנים לקיומו של זיכיון המשחקים. עבר הסבה בידי חברת Wholesale Algorithms.

 משחקיות 

סדרת משחקי "God of War" הם משחקי פעולה-הרפתקאות בגרפיקת תלת-ממד, ששמונה מהם מיועדים לשחקן יחיד ואחד למולטיפלייר. במהלך התקופה הראשונה של הזיכיון, המשחקים הציגו מבט מצלמה סינמטי בגוף שלישי, למעט המשחק "Betrayal" שהיה משחק גלילה צדדית שכלל מבט דו-ממדי. עבור המשחקים החדשים יותר משנים 2018 ו-2022, המצלמה עברה למבט חופשי מעבר לכתפו של השחקן. מצלמה ממבט ראשון הייתה קיימת במשחקים "God of War III" ו-"Ascension" במהלך סצנות מתוסרטות מסוימות. במהלכה של הסדרה כולה, השחקן שולט בדמותו של קראטוס בסגנון משחק שמשלב בין קרבות הכה ושסף, פלטפורמות ואלמנטים של חידות הגיון כדי להשיג את המטרה ולהשלים את סיפור המשחק (האלמנטים של משחק פלטפורמה הוסרו מהמשחקים החדשים של התקופה הנורדית כתוצאה משינוי המצלמה). המשחק החדש משנת 2018 הוסיף את דמות בנו של קראטוס, אטראוס, ולמרות שניתן לשחק במשחק רק בדמות קראטוס, ישנם רגעים בהם השחקן יכול לבחור אם לשלוט בדמותו של אטראוס באופן בלתי ישיר (כפתור משחק מוקדש לאטראוס, ולחיצה עליו תגרום לו לשחרר חץ מקשתו לכיוון המטרה בהתאם לכיוון המצלמה). בשעה שדמותו של אטראוס עדיין נמצאת במשחק "Ragnarök", ישנן משימות מסוימות בהן השחקן יכול לשלוט באופן ישיר בדמות, שסגנון הקרב שלה דומה לזה של קראטוס, אם כי הוא משתמש בחץ וקשת.

300px|ממוזער|שמאל|להבי הכאוס בפעולה, תמונה מתוך המשחק God of War: Ascension.
במהלך התקפה היוונית של סדרת המשחקים, כלי הנשק העיקריים של קראטוס הם צמד להבים שמחוברים בשלשלאות ומופיעים בשלוש צורות שונות - להבי הכאוס, להבי אתנה ולהבי הגלות. כל שלושת הלהבים פועלים באופן דומה אחד לשני, אם כי הם שונים בקומבואים (combos, שמשמעו שילובי לחצנים) שניתן לבצע איתם, ברמת הנזק שהם גורמים ובמראה שלהם. ניתן למצוא במשחקים כלי נשק נוספים שניתן להשתמש בהם ואשר משתנים בסגנון המשחקיות שלהם. בכל המשחקים ניתן גם להשתמש בקסם ולרכוש עד לארבע יכולות מיוחדות, למעט במשחק "God of War III", שמכיל ארבעה כלי נשק עיקריים בעלי יכולות קסם משלהם לצורך התקפה. המשחקים מציגים גם "חפצים", שהם למעשה כלי נשק משניים שניתן להשתמש בהם לזמן קצוב - כמו הקשת של אפולו. בכל משחק חדש - למעט ב-"Ascension" - כל כלי נשק עיקרי שהוצג במשחק הקודם הולך לאיבוד, וזהו אלמנט עלילתי שמצריך רכישת ארסנל נשקים חדש ככל שהשחקן מתקדם במשחק. במשחק "Ascension", השחקן אוסף עד לחמישה "נשקי עולם" שנעשה בהם שימוש מוגבל. כאשר השחקן לא אוחז בנשק כלשהו, הוא יכול להכות או לבעוט ביריביו כחלק ממכניקת משחקיות חדשה, שבלעדית למשחק זה. במשחקי התקופה הנורדית, נשקיו העיקריים של קראטוס הם גרזן קרב בעל יכולות קסם שנקרא "גרזן לווייתן". ניתן לזרוק אותו ולקרוא לו לחזור לידו של השחקן, בדומה למיולניר של תור. במהלך המשחק משנת 2018, קראטוס מוצא את להבי הכאוס, שנשמרים גם למשחק הבא, "Ragnarök". הם ניתנים לתפעול באופן דומה לפעולתם במשחקי התקופה היוונית, אך עם יכולות שונות. גם גרזן לווייתן וגם להבי הכאוס, כמו גם חנית דראופניר שהוצגה ב-"Ragnarök", ניתנים לשדרוג כך שיציגו יכולות קסם, שנקראות התקפה רונית. לכל נשק יש התקפה רונית קלה וכבדה, והשחקן יכול לבחור איזה התקפות יוכל לטעון לתוכם.

300px|ממוזער|ימין|אירוע זמן תגובה, בו צריך ללחוץ על סדרת לחצנים כדי להפעיל סצנה סינמטית לחיסול היריב. תמונה מתוך המשחק God of War III.

הסדרה מציגה קרבות שפועלים באמצעות קומבואים ו"אירוע זמן תגובה" (QTE, Quick Time Event), שמתחיל כאשר השחקן מחליש את האויב עד לרמה בה יוכל לבצע מהלך הגנתי. מאפיין זה מאפשר שליטה מוגבלת בדמותו של קראטוס. הצלחה בשילוב הלחצנים מובילה לניצחון בקרב, בעוד כישלון מוביל לגרימת נזק לדמות השחקן. המשחק "Ascension" מציג אמנם את מערכת ה-QTE, אך גם מערכת תנועה חופשית שמאפשרת לבחור בין התקפה לבין הגנה בהתאם לפעולות היריב. מהלך של תפיסה יכול להתבצע רק על אויבים קטנים. משחקי התקופה הנורדית משנים את המכניקה - אחרי שהאויב נחלש במידה מסוימת, מופיע מעל ראשו סממן, וניתן לבחור אם לקרוע את גופו לגזרים או לתפוס אותו ולזרוק אותו לכיוונם של אויבים אחרים (תלוי בסוג האויב שניצבים מולו). אותו אויב יכול לקפוץ מעל יריבים גדולים אחרים, כמו עוגים, ולגרום להם להתקיף אחרים כמו הקיקלופים במשחקי התקופה היוונית.

כדי להתקדם במשחקים, השחקן יכול למצוא גם ממצאים עתיקים כמו הקלשון של פוסידון במשחק המקורי, שמאפשר לו לשחות מתחת למים. לעיתים, לקראטוס יש יכולת מיוחדת, שמספקת חסינות קצרה ומגבירה את נזק ההתקפה. יכולת זו הפכה למאפיין משחקיות קבוע בסדרת המשחקים, כמו למשל "זעם האלים" במשחק המקורי וב-"Ascension", "זעם הטיטאנים" במשחק "God of War II", "זעם ספרטה" במשחק "God of War III" ו"הארס של תירה" במשחק "Ghost of Sparta". היכולת ניתנת להטענה מחדש על ידי התקפות חוזרות על אויבים וכדורי בדולח מיוחדים, שמפוזרים ברחבי עולם המשחק. היוצא מן הכלל הוא "הארס של תירה", שנטען באופן אוטומטי. בשעה שקראטוס לא שומר על הממצאים העתיקים של התקופה היוונית במשחק החדש משנת 2018, יש לו יכולת מיוחדת שנקראת "זעם ספרטה", איתה הוא מבצע התקפות רבות עוצמה בידיים חשופות. המשחק "Ragnarök" משדרג את יכולת "זעם ספרטה", ומוסיף לה שני מאפיינים חדשים - תוסף בריאות והתקפת נשק משני בהתאם לנשק העיקרי שנבחר. מאפיין נוסף התווסף בחבילת ההרחבה "Valhalla", והוא היכולת להשתמש בלהבי האולימפוס בדומה ליכולת הזעם במשחק "God of War III".

ברחבי עולמות משחקי התקופה היוונית ניתן למצוא גם פריטים מיוחדים כמו עיני הגורגונה או נוצות עוף החול בתיבות לא מסומנות (במשחק "Ascension" אלה הן תיבות לבנות). פריטים אלה מעלים את רמות הבריאות והקסם של הדמות. במשחקים "God of War III" ו-"Ghost of Sparta" ניתן למצוא קרני מינוטאור שמעלים את רמות החפצים וטווח האש, בהתאמה. מד החפצים מאפשר להשתמש בכלי נשק משניים, ומד האש מאפשר להשתמש ביכולת הארס של תירה. מדי היכולות מגיעים לתפוקה מלאה אם מוצאים מספיק עיניים, נוצות או קרניים. תיבות אחרות כוללות כדורי בדולח ירוקים, כחולים או אדומים. הכדורים הירוקים ממלאים את רמת הבריאות של הדמות, הכחולים ממלאים את רמת הקסם והאדומים מקנים נקודות ניסיון, שניתן לשדרג בעזרתן כלי נשק לרמה עוצמתית יותר (ולמלא את מד הזעם במשחק המקורי). במשחקים "God of War II" ו-"Ascension" ניתן למצוא כדורי בדולח זהובים, ובמשחק "God of War III" אלה כדורי בדולח לבנים. שני סוגים אלה של כדורים ממלאים את מד הזעם במקום הכדורים האדומים שבמשחקים האחרים. כמו כן, מד הזעם ב-"Ascension" מתמלא כאשר מתקיפים אויבים. ניתן למצוא במשחקים גם תיבות בעלות צבעים מתחלפים, וניתן לבחור איזה מד יכולת רוצים למלא. ניתן לאסוף כדורים אדומים גם על ידי התקפת אויבים והשמדת חפצים בעולם המשחק. הבסת בוסים ויריבים חזקים יותר באירועי QTE משחררת מקבץ רחב של כדורים בשלל צבעים. במשחקי התקופה הנורדית, התפוחים הזהובים של אידון מחליפים את עיני הגורגונה כדי להעלות את מד הבריאות, בעוד קרנות תמד הדם מעלות את מד הזעם. המשחקים בתקופה הנורדית מחליפים גם את כדורי הבדולח הירוקים והאדומים באבנים, עליהן יש לדרוך כדי למלא את מד הבריאות או הזעם. במשחקים אלה, גם הקסם נרכש בדרך שונה. במקום לאסוף כדורי בדולח כחולים, יש פרק זמן קצוב בהתקפת רונות שכאשר הוא מתמלא מחדש, ניתן להשתמש שוב ביכולת המיוחדת. בנוסף, השחקנים מקבלים גם משאבים שונים ליצירה, כמו מטבעות כסף (hacksilver), כדי ליצור ולקנות פריטים חדשים כמו שריון גוף, או שדרוג שריון וכלי נשק קיימים. נקודות ניסיון נרכשות כדי ללמוד כישורי לחימה חדשים.

כל משחק בסדרת המשחקים, למעט "Ascension", מציגים מצב אתגרי שמציע כדורי בדולח אדומים, תלבושות חלופיות וסרטוני וידאו מאחורי הקלעים של המשחק. תוכן נוסף ניתן לפתוח על ידי הבסת רמות הקושי של המשחק. משחקי התקופה הנורדית כוללים גם מצב אתגרי, שממוקם בממלכת מוספלהיים ומעניק פריטים שונים כאשר משלימים אותו. במשחקים "God of War II", "God of War III" ו-"Ghost of Sparta", קיימות זירות קרב שמאפשרות לשחקן לקבוע את רמת הקושי ומול מי יתמודדו. חבילת ההרחבה "Valhalla" של המשחק "Ragnarök" כוללת גרסה משלה לזירת קרב שכזו, בצורת "המבחנים של ולהאלה", והיא כוללת אלמנטים של משחקי רוגלייק , כמו למשל ניווט במבוך ומוות תמידי.

המשחק "Ascension" הוא היחיד שאיפשר מצב משחק מקוון של מולטיפלייר, הן תחרותי והן קואופרטיבי. עד שמונה שחקנים בשני צוותים של ארבעה נלחמים לשליטה על המפה כדי לזכות בפרסים מהאלים. השחקים יכולים להילחם זה נגד זה בקרבות יחיד. על השחקנים לצדד עצמם בצד של זאוס, האדס, ארס או פוסידון, מה שמקנה להם שימוש בכלי נשק ושריונות גוף שונים, כמו גם יכולות קסם בהשראת האל בו בחרו.

 פיתוח 
 הסדרה הראשית 
 פלייסטיישן 2 
אחרי הצלחת משחקם הראשון של אולפני סנטה מוניקה, "קינטיקה" משנת 2001, צוות המפתחים החל לעבוד על המשחק המקורי של "God of War" כשנה לאחר מכן, והוא נחשף ביום הגיימרים מטעם סוני אינטראקטיב אנטרטיינמנט בשנת 2004. היוצר ודירקטור המשחק דייוויד ג'ף ציין שבעוד הרעיון לאל המלחמה היה שלו, הוא חב הוקרת תודה לקאפקום משום ששיחק במשחק הווידאו "Onimusha" וציין שעליהם לעשות את אותו דבר, רק עם המיתולוגיה היוונית. הוא הושפע בחלקו מסרטי הקולנוע "שודדי התיבה האבודה" ו"התנגשות הטיטאנים" משנת 1981, באומרו שהרעיון היה למזג את הסרט האחרון עם מגזין Heavy Metal. הוא הוסיף וציין שאהב את "הנושאים הילדותיים בשילוב עם המיתולוגיה היוונית" ואת הוספתם של נושאים שמותאמים יותר למבוגרים, כמו סקס ואלימות. למרות שהמשחק התבסס על המיתולוגיה היוונית, צוות המפתחים הרשה לעצמו חופש יצירתי יותר כדי לשנות את המיתולוגיות, וג'ף ציין שהם לקחו את "האספקטים המגניבים ביותר של הנושא ויצרו אמנות וסיפור תוך שימוש באלמנטים הללו". צ'רלי וון, מנהל הפיתוח הוויזואלי ואמנות הקונספט של המשחק לקח השראה אווירתית לעיצוב הדמויות ועולם המשחק מהסרטים המוזכרים לעיל, בנוסף לסרטים מודרניים יותר כמו "גלדיאטור" משנת 2001. המשחקיות של משחק הארקייד "Strider" סיפקה גם היא השראה חיונית למשחק God of War, וצוות המפתחים תיאר את המשחקיות כ"מיזוג בין המשחק 'Devil May Cry' עם חידות ההגיון של המשחק 'ICO'" ושהשחקנים יוכלו לפרק את אויביהם במהלך אחד, כמו שיסופם לשניים. המשחק משתמש באותו מנוע משחק אותו הם פיתחו עבור המשחק "קינטיקה".

משחק המשך ל-"God of War" נרמז כבר בסוף כתוביות הסיום של המשחק הראשון, עם ציון "קראטוס עוד יחזור". ואכן, המשחק "God of War II" הוכרז בכנס מפתחי המשחקים של שנת 2006. דייוויד ג'ף שימש כמנהל יצירתי, בעוד קורי ברלוג החליף אותו כדירקטור המשחק. ברלוג ציין ש"לשחקנים יהיה קנה מידה גדול יותר לתפקידו של קראטוס בעולם המיתולוגי. כמו קודמו, משחק ההמשך משתמש באותו מנוע גרפי של Kinetica. התקפות קסם הפכו לעניין אינטגרלי יותר במערכת הקרבות, והן היו מלוטשות יותר. נוספו למשחק יצורים וגיבורים אחרים מהמיתולוגיה, כמו גם קרבות בוס. גם ג'ף וגם ברלוג לא ראו את "God of War II" כמשחק המשך, אלא יותר כהארכה של המשחק הראשון. ג'ף ציין שהם לא היו מעוניינים להשתמש בספרה הרומית II לכותר המשחק מסיבה זו, אך לא רצו שהמשחק ייחשב כחבילת הרחבה. השניים ציינו כי הסיבה לכך שהמשחק "God of War II" יצא לקונסולת פלייסטיישן 2 ולא לפלייסטיישן 3 - אשר יצאה כארבעה חודשים לפני כן - היא שיהיו באותה עת מאה מיליון שחקנים שיוכלו לשחק את המשחק ברגע שיצא לשווקים. ברלוג הבטיח שניתן יהיה לשחק את המשחק בקונסולה החדשה, לה הייתה יכולת תאימות לאחור.

 פלייסטיישן 3 
באירוע ההשקה למשחק "God of War II", ברלוג הזכיר את פיתוחו של משחק שלישי בסדרה. המשחק "God of War III" הוכרז רשמית בתערוכת Electronic Entertainment Expo של שנת 2008. אחרי ששימש כדירקטור המשחק במהלך שמונה חודשי פיתוחו, ברלוג עזב את אולפני סנטה מוניקה בחיפוש אחר הזדמנויות אחרות, והחליף אותו סטיג אוסמוסן, ארט דירקטור ואמן סביבתי למשחקים "God of War" ו-"God of War II". אוסמוסן ציין שאחד האתגרים הגדולים ביותר בפיתוח "God of War III" עבור קונסולת פלייסטיישן 3 היה "המוּרכבות של כל דבר". מטלות בודדות כמו עיצוב עריפת ראשו של הליוס יכלו לקחת כשנה לפתח, משום ש"רמת הפירוט שעמדה בציפיות הייתה כה גבוהה ועדינה. היא הצריכה מספר מחלקות כדי לבצע זאת". הוא ציין שיכולות החומרה של קונסולת פלייסטיישן 3 איפשרו גמישות רבה יותר ביצירת הדמות ובאינטראקציה הסביבתית עם דמויות אחרות. מנוע המשחק של "God of War III" עבר הסבה משני המשחקים הקודמים אל הפלייסטיישן 3. בזמן פיתוח המשחק, מחלקת הקידוד החליפה את רכיבי פלייסטיישן 2 ברכיבים של פלייסטיישן 3, החליפה את מנוע הרינדור וכן את מערכות החלקיקים וההתנגשויות. למרות שצוות המפתחים השתמש באותו מנוע משחק קודם, מערכת הקידוד הייתה חדשה לגמרי. בפרק הזמן שבין תערוכת E3 2009 לבין צאתו של המשחק, נוספה מערכת להחלקת קצוות (anti-aliasing), ומעבד הגרפיקה בן דיימונד ציין שהמערכת משפרת את הקצוות באופן דרמטי וחוסכת קצב פריימים במידה משמעותית. דיימונד ציין בנוסף תוספות של עומק שדה, שבירה, טשטוש תנועה וקרני דמדומים (Crepuscular rays), אשר שיפרו את האיכות והמהירות.

ב-12 באפריל 2012, חברת ההפצה סוני שחררה טיזר של תמונה למשחק "Ascension" בעמוד הפייסבוק שלה, מה שהוביל להכרזה רשמית של המשחק ב-19 באפריל בבלוג פלייסטיישן. טוד פאפי, שעבד כמעצב במשחקים "God of War" ו-"God of War II" וכמנהל עיצובי ב-"God of War III", החליף את סטיג אוסמוסן בתפקידו כדירקטור המשחק, מאחר שהיה עסוק בפרויקט אחר באולפני סנטה מוניקה. ההכרזה אישרה את שם המשחק, ופאפי ציין שהוא לא ייקרא "God of War IV" כדי למנוע בלבול, מאחר שהמשחק הוא הקדמון לטרילוגיה ולא המשכון. המשחק הציג גרסה משופצת של מנוע "God of War III", שאיפשר קרבות מולטיפלייר של עד שמונה שחקנים. ההחלטה לגבי הוספת מצב משחק זה נבעה מסקרנות, לדברי מעצב הקרבות הראשי ג'ייסון מקדונלד. קראטוס היה לדמות הראשונה שנעשו עליה ניסיונות במשחק רשת, ומקדונלד ציין שהיה לצוות הבודקים כיף גדול. בראותם את תגובת הבודקים, צוות המפתחים הרגיש שלמצב המולטיפלייר יש ערך, והם החלו להכניס לתוכו מרכיבים של יקום הזיכיון. במעבר הפיתוחי מ-"God of War III" ל-"Ascension", אחד מעובדי העיבוד הגרפי, סדריק פרתויס, ציין שמגבלות מנוע המשחק של "God of War III" מנעו חופש יצירתי, ולכן הם ניסו למתוח את הגבולות ככל האפשר מבלי לאבד את היכולת הביצועית. בסופו של דבר, המשחק "Ascension" לא זכה לשיפור גרפי באותה מידה כמו "God of War III". למשחק נוספה תאורה דינמית, שאיפשרה למפתחים להוסיף מחזוריות זמן למשחקיות. גם מערכת החלקיקים זכתה לשיפור במשחק זה.

 פלייסטיישן 4 ו-5 
אולפני סנטה מוניקה החלו לעבוד על משחק חמישי בשנת 2014, וקורי ברלוג שב כדירקטור המשחק. הוא אישר את דבר הפיתוח של המשחק באירוע השנתי PlayStation Experience שנערך בידי חברת ההפצה סוני ב-6 בדצמבר 2014. ההכרזה הרשמית הייתה בכנס E3 של שנת 2016, בה הוקרן גם קדימון של המשחקיות. המשחק נקרא בפשטות "God of War" ללא ספרה נומרית, ולמרות שמדובר בהמשך של סדרת המשחקים, צוות המפתחים שכתב את הכל מהיסוד. לתפאורה החדשה נשקלו מיתולוגיות נוספות, לפני שנבחרה מיתולוגיה נורדית כדי להתמקד יותר בדמותו של קראטוס. נשקל גם להשתמש בפרוטגוניסט אחר, אך הוחלט לשמור על דמותו של קראטוס מאחר שהיה מחובר באופן מהותי לסדרת המשחקים. על אימוצה של המיתולוגיה הנורדית לראשונה בסדרת המשחקים, ברלוג ציין שקיימים תרגומים ועיבודים שונים לתקופה זו, וכמו שהם עשו עם המיתולוגיה היוונית במשחקים קודמים, הם מצאו דרך למצוא הקבלה עם אלמנטים מסוימים כדי שיתאימו לסיפור. מרבית מצוות המפתחים שעבד על המשחק המקורי חזר לשתף פעולה במשחק החדש. המפתחים ציינו שהם התאימו את המשחקיות החדשה עם אותה נגישות שהייתה למשחקים הקודמים. כמה מאפיוני משחקיות שהיו קיימים במשחקים קודמים נחתכו בגלל מיקום המצלמה החדשה, בין היתר האפשרות לקפוץ, לשחות ולפתור אתגרי משחק פלטפורמה. למרות שהמשחק "Ascension" הציג את מצב המולטיפלייר לסדרה, צוות המפתחים ביטל את האפשרות כדי להתמקד יותר בחווייה של שחקן יחיד. גרזן הלווייתן נבחר בתור כלי הנשק העיקרי החדש של קראטוס, מכיוון שהמפתחים רצו כיוון ריאליסטי יותר לסדרה. הכמות האפשרית לאויבים במשחק תוגברה כדי לתמוך בכמאה אויבים על המסך בו-זמנית (בעוד המשחקים "God of War III" ו-"Ascension" תמכו עד בכחמישים אויבים בו-זמנית). המשחק פותח אמנם עבור קונסולת המשחקים פלייסטיישן 4, אך ברלוג ציין שהוא ירוויח מכוח המחשוב של PlayStation 4 Pro - גרסה מתקדמת יותר של פלייסטיישן 4 שיכולה לרנדר משחקים ברזולוציה 4K, ואשר שוחררה כמה חודשים לפני שהוכרז המשחק החדש. הוערך כי לוקח בין 25 ל-35 שעות כדי לסיים את סיפור המשחק - היקף גדול בהרבה מהזמן הנדרש להשלים את המשחקים הקודמים (עשר שעות מקסימום כ"א). בפברואר 2021, כחמישה חודשים אחרי השקת קונסולת פלייסטיישן 5 - שכללה תאימות לאחור למשחקי PS4 - אולפני סנטה מוניקה שחררו טלאי תוכנה כדי להגביר את חוויית המשחק על קונסולת PS5. זאת ועוד, כחלק ממאמצי החברה להסב את משחקיה באופן בלעדי למערכת ההפעלה Microsoft Windows, היא הודיעה באוקטובר 2021 שהמשחק ייצא למחשב האישי ב-14 בינואר 2022, עם אופציות לגרפיקה משופרת. לפיכך, זו הפעם הראשונה שכותר בסדרת המשחקים יצא לפלטפורמה שאינה פלייסטיישן.

לאחר ההכרזה על המשחק החדש ביוני 2016, קורי ברלוג ציין שזה לא יהיה המשחק האחרון של קראטוס. גם סיום המשחק רמז על המשך עם בואו של הראגנארוק, בנוסף לסיום סודי שהראה חזיון של אל האסיר תור, אשר מתעמת עם קראטוס ואטראוס בחורף הארוך. במהלך אירוע ההשקה של פלייסטיישן 5, שנערך ב-16 בספטמבר 2020, הוכרז על משחק חדש בסדרת "God of War" עם תאריך יציאה של 2021, שמיועד לקונסולה החדשה. למרות ההכרזה שמדובר במשחק ל-PS5 בלבד, הובהר ביוני 2021 שמיועדת לצאת בנוסף גם גרסה ל-PS4. תהליך הפיתוח הושפע ממגפת הקורונה, והמשחק נדחה לשנת 2022. בספטמבר 2021 אושר שמו הרשמי של המשחק, "God of War Ragnarök". בזמן השקת הפלייסטיישן 5, הוכרז שאריק ויליאמס ישמש כדירקטור המשחק. ויליאמס, שעבד בעבר על משחקים קודמים בסדרה, החליף את ברלוג, ששימש כמנהל יצירתי וכמפיק. כמו כן, אושר שהמשחק ישמש כאפילוג התקופה הנורדית. הסיבה לכך נעוצה בעובדת גודלו של המשחק וקנה המידה רחב-ההיקף שלו. תהליך הפיתוח של המשחקים מהתקופה הנורדית ארך כחמש שנים כ"א, ולכן אולפני סנטה מוניקה בחרו שלא להשקיע חמש שנים נוספות בסיפור אחד. המשחק תומך באופציות לבחור לשחק את המשחק ברזולוציה גבוהה יותר או עם ביצועים טובים יותר, כולל 4K בקצב פריימים של 30fps, 1080p ב-60fps, רזולוציה גבוהה יותר ב-4K ב-40fps או מצב ביצועי המסונכרן ל-120 הרץ. שתי האופציות האחרונות היו זמינות רק בגרסת ה-PS5 של המשחק ודרשו חיבור HDMI 2.1. מאחר שהמשחק יצא גם ל-PS4, הוא לא משתמש ביכולות הגבוהות שפלייסטיישן 5 מציע. כמו כן, גרסת הפלייסטיישן 4 היא שיפור גרפי משמעותי מהמשחק מ-2018, בעוד גרסת הפלייסטיישן 5 היא "שדרוג של מה שכבר אפשרי ב-PS4". אולם, המשחק כולל מאפיינים שבלעדיים לקונסולת PS5, כמו אפקט שמע תלת-ממד, טכנולוגיה הפטית (יכולת חישה באמצעות חליפה מיוחדת), קצב פריימים גבוה יותר ויכולת גרפית טובה יותר. למשחק "Ragnarök" יצאה חבילת הרחבה בשם "Valhalla" בדצמבר 2023, אשר שימשה כאפילוג הסיפור והציגה משחקיות בסגנון רוגלייק. גם המשחק וגם חבילת ההרחבה שלו עברו הסבה למחשב האישי בספטמבר 2024, שכללה שיפורים ביצועיים. עם השקתה של קונסולת PlayStation 5 Pro, אולפני סנטה מוניקה הוציאו לגרסת ה-PS5 של "Ragnarök" טלאי תוכנה, המשדרג את יכולות המשחק בהתאם לקונסולה החדשה.

 עתיד הסדרה 
לפני יציאתו של המשחק "God of War" משנת 2018, קורי ברלוג אישר שאחרי התקופה הנורדית, משחקים עתידיים בסדרה יכולים לעסוק במיתולוגיה מצרית, הינדואית, סינית, רומית ושל המאיה. הוא ציין שלמרות שהמשחק משנת 2018 (והבא אחריו) מתמקד בתקופה הנורדית, הוא רמז על קיומן של מיתולוגיות אחרות בעולם המשחק. ברלוג ציין שהוא אהב את העובדה שלכל משחק יש מנהל אמנותי שונה, ולמרות שייתכן ולא יביים משחק נוסף בסדרה, הוא עדיין יעבוד באולפני סנטה מוניקה על משחקים אחרים בסדרה.

ב-12 בפברואר 2026, פורסם בבלוג פלייסטיישן שאולפני סנטה מוניקה עובדים על רימייק לטרילוגיה המקורית של "God of War" עבור קונסולת פלייסטיישן 5, וזאת לרגל 20 שנות קיומו של זיכיון המשחקים. באותה הכרזה, צוות המפתחים הודיע על יציאתו של המשחק החדש "God of War: Sons of Sparta", שחוזר לתקופה היוונית ומשמש כפריקוול לסדרת המשחקים כולה.

 משחקים צדדיים 
 PlayStation Portable 
אחרי צאתו של המשחק הראשון בסדרה, החברה המפתחת Ready at Dawn העלתה רעיון לאולפני סנטה מוניקה למשחק "God of War" עבור קונסולת המשחקים הניידת PlayStation Portable. קורי ברלוג אישר את פיתוחו של המשחק "God of War: Chains of Olympus" באירוע ההשקה של "God of War II", באומרו שמדובר ב"סיפור עצמאי שמתקשר לסיפור הכללי". משחק זה משתמש במנוע המשחק הנרכש של החברה, שהורחב מאז צאת משחקם הקודם, "Daxter" מ-2006. המשחק עוצב לתמוך במעבד 222 מגהרץ המוגבל של קונסולת PSP. סטודיו Ready at Dawn שכנע את חברת ההפצה סוני להעלות את מהירות המעבד ל-333 מגהרץ, ואכן החברה שחררה עדכון לחומרה. המעבד המהיר יותר איפשר אפקטים מציאותיים יותר של דם, תאורה וצללים, כמו גם בינה מלאכותית טובה יותר של האויבים, אם כי במחיר חיי סוללה קצרים יותר. אחרי השלמתו של המשחק, דירקטור המשחק רוּ ויראסוּריאה ציין שצוות המפתחים נאלץ להסיר מספר אלמנטים מהמשחק, כמו מצב המולטיפלייר, חידות הגיון, דמויות ודיאלוגים עקב מגבלות זמן.

המשחק "God of War: Ghost of Sparta" הוכרז ב-4 במאי 2010 בבלוג פלייסטיישן. לדברי סוני, החברה המפתחת Ready at Dawn השתמשה בטכנולוגיה ויזואלית חדשנית ומתקדמת, אשר סיפקה איכות גבוהה של תפאורה ודמויות. המשחק מכיל מידה גדולה יותר של משחקיות מאשר "Chains of Olympus", והוא מוסיף דמויות יריבות ובוסים. תהליך הפיתוח של המשחק נמשך כ-23 חודשים. עקב לוח הזמנים הצפוף של ויראסוריה, דיינה ג'אן החליף אותו כדירקטור המשחק, לאחר ששימש כמעצב עבור המשחק "Chains of Olympus". בכנס קומיק-קון, סן דייגו של שנת 2010, ג'אן ציין שפיתוח המשחק החל ב-2008 במטרה להפוך אותו לגדול יותר מ-"Chains of Olympus" ולמתוח את גבולות ה-PSP עד סופם, או כדבריו "לקיבולת חריגה של ה-PSP". הקונספט של המשחק נעשה במקור כקדימון לשחקנים אשר השיגו את גביע הפלטינום מהמשחק "God of War III". הגביע חשף כתובת אינטרנט תחת השם spartansstandtall.com, שהפך ב-4 במאי לאתר הרשמי של "Ghost of Sparta". ג'אן ציין שהסיבה לכך שהם בחרו למקם את עלילת המשחק בין "God of War" המקורי לבין "God of War II" הייתה "משום שזה נראה הגיוני מאוד למלא את החלל (בין המשחקים)".

 טלפונים חכמים 
המשחק "God of War: Betrayal" הוכרז כממשחק עבור טלפונים חכמים במסיבת עיתונאים שנערכה בלוס אנג'לס במאי 2007 בידי חברת Daybreak Game Company, חברה בת של סוני אינטראקטיב אנטרטיינמנט. המשחק משתמש בכמאה אנימציות שונות וגרסה דו-ממדית של הגרפיקה התלת-ממדית שהוצגה במשחקים הראשיים בסדרה. דירקטור המשחק פיל כהן ציין שלמרות שהיה מהנה לפתח אותו, האתגר הגדול ביותר היה ליצור סכמת צבעים יחידה שתהיה מגוונת דיה כדי לשרטט מספר תפאורות, מפאת גודל אחסון מצומצם של הטלפונים החכמים - ועדיין לעמוד בסטנדרטים אותם הציבו אולפני סנטה מוניקה. הרעיון העיצובי למשחק נכתב בין ספטמבר לאוקטובר 2005, ועבר שכתוב באוגוסט 2006, החודש בו החל תהליך הפיתוח. הגרסאות לטלפונים חכמים ברמה גבוהה הושלמו באפריל 2007, בעוד הגרסאות לסמארטפונים תקציביים הושלמו ביוני 2007. צוות ההסבה התאים את המשחק לכמאתיים מכשירים ניידים תוך מספר שבועות. גם דייוויד ג'ף וגם קורי ברלוג הבטיחו שצוות המפתחים של "Betrayal" לכד את סגנון המשחקיות, הקרבות והמראה הוויזואלי, וכן תמכו באמצעות פידבקים.

 עבודת הדיבוב 
מספר מדבבים מוכרים בתעשיית הבידור מספקים את קולם לדמויות המאכלסות את עולמו המיתולוגי של קראטוס.

משחקי התקופה היוונית של המשחק כללו מדבבים רבים, ביניהם נמנים לינדה האנט בתפקיד קריינית הסיפור, טרנס טי סי קרסון כקולו של קראטוס, מייקל קלארק דאנקן כקולו של אטלס, הארי האמלין כקולו של פרסאוס, ריפ טורן כקולו של הפייסטוס, קווין סורבו כקולו של הרקולס, סטיב בלום כקולו של ארס, קלאודיה בלאק כקולה של ארטמיס, לי-אלין בייקר כקולה של לכזיס, קלנסי בראון ונולאן נורת' כקולותיו של האדס, מלקולם מקדואל כקולו של דיידלוס, דווייט שולץ כקולותיהם של הליוס ושל כארון, גדעון אמרי כקולו של פוסיידון ומארק דקלין ואלייז'ה ווד כקולותיו של דימוס. מדבבים נוספים כוללים את רובין אטקין דאונס וארמין שימרמן כקולם של מתורגמנים, ג'ניפר הייל כקולה של בת המוות, טרוי בייקר כקולו של אורקוס, קורי בורטון כקולו של זאוס, פול איידינג כקולו של תסאוס, אלן אופנהיימר כקולו של פרומתאוס, דבי דריברי כקולה של קאליופה, אדריאן ברבו כקולה של הרה ופרד טטשיורה כקולו של המלך מידאס.

במשחקים החדשים של התקופה הנורדית, "God of War" ו-"God of War: Ragnarök", קראטוס מדובב על ידי כריסטופר ג'אדג', מכיוון שפיתוח המשחק דרש שחקן שממדיו יתאימו יותר לדמות של קראטוס לאחר המעבר לשימוש בטכנולוגיית לכידת תנועה. נוסף על ג'אדג', משחקים אלה כללו את המדבבים ראיין הרסט כקולו של תור, ג'רמי דייוויס כקולו של בלדר, נולאן נורת' וטרוי בייקר כקולותיהם של מודי ומאגני, ריצ'רד שיף כקולו של אודין, סקוט פורטר כקולו של היימדייל, דניאל ביסוטי כקולה של פריה, בן פנדגראס כקולו של טיר ואלסטייר דאנקן כקולו של מימיר.

 עיבודים למדיות אחרות 
 לייב אקשן 
 סרט קולנועי שלא הופק 
אדפטציה קולנועית לזיכיון המשחקים הוכרזה כבר בשנת 2005. יוצר המשחק דייוויד ג'ף אישר שתסריט בכתיבתו של דייוויד סלף הושלם וממתין לבחירת הבמאי. הוא ציין שסרטי יוניברסל עמדו מאחורי הפקת הסרט, אך לא היה מודע לשלב ההפקה שלו ומאוחר יותר הביע ספק אם אכן סרט זה יופק. ביולי 2012, מגזין הוליווד ריפורטר ציין שהתסריטאים פטריק מלטון ומרקוס דנסטן נשכרו כדי לעבד את זיכיון המשחקים לסרט קולנועי, מתוך כוונה לתת עיבוד אנושי לדמותו של קראטוס ולחקור את עברו. מלטון ציין שהשניים מעורבים מאוד בתהליך ההפקה, שיכול להיות שיהיה מדובר בסדרת סרטים, ושארס יהיה נבל עיקרי בכולם. בעקבות יציאתו של המשחק משנת 2018, לא פורסמו כל עדכונים על מצב הפקת הסרט, והחלו לרוץ שמועות על עיבוד קולנועי למשחק החדש בתקופה הנורדית. סטיבן ס. דינייט, במאי פסיפיק רים: המרד, ציין כי הוא מעוניין לביים עיבוד קולנועי למשחק, ושהוא דיבר עם סוני לגבי סיווג הסרט לרייטינג R. במאי 2021, דובר חברת סוני אישר שנכון לאותו תאריך אין כל אישור להפקתו של סרט קולנועי.

 סדרת טלוויזיה 

ב-7 במרץ 2022, מגזין דדליין ציין שמתנהלים מגעים עם פריים וידאו להפקת סדרת טלוויזיה בלייב אקשן. על ההפקה עבדו מארק פרגוס והוק אוסטבי, צמד התסריטאים שעמדו מאחורי כתיבת "המרחב", "איירון מן" ו"הילדים של מחר", יחד עם רייף ג'אדקין, השואו ראנר של סדרת הפנטזיה "מחזור כישור הזמן". במהלך כנס משקיעים שנערך ב-26 במאי 2022, ג'ים ראיין, נשיא סוני אינטראקטיב אנטרטיינמנט, אישר את הפקתה של סדרת הטלוויזיה בידי פריים וידאו. הסדרה הוזמנה לשידור באופן רשמי ב-14 בדצמבר 2022, והיא מופקת על ידי Sony Pictures Television ואולפני אמזון, בשיתוף עם פלייסטיישן הפקות. בין המפיקים בפועל של הסדרה נמנים המנהל היצירתי של המשחקים קורי ברלוג, אסאד קיזילבש וקרטר סוואן מפלייסטיישן הפקות, יומי יאנג מאולפני סנטה מוניקה ורוי לי מורטיגו אנטרטיינמנט, בעוד ג'ף קצ'ם מאולפני סנטה מוניקה משמש כמפיק שותף. אושר גם כי הסדרה של פריים וידאו תעבד את התקופה הנורדית של סדרת המשחקים, החל ממאורעות המשחק משנת 2018.

באוקטובר 2024, הוכרז שפרגוס, אוסטבי וג'אדקין עזבו את הפרויקט, מאחר שהאולפנים רצו לאתחל את הפרויקט בכיוון חדש. רונלד ד. מור, השואו ראנר של סדרות כמו "בטלסטאר גלקטיקה", "זרה" ו"עבור כל האנושות", נשכר לתפקיד המפיק, הכותב והשואו ראנר הראשי. ראיין הרסט, שגילם את קראטוס במשחק "Ragnarök", לוהק לתפקיד הראשי, ואליו הצטרפו השחקנים טרסה פאלמר, מקס פארקר, אולפור דארי אולפסון, מנדי פטינקין ואלסטר דאנקן לתפקידיהם של סיף, היימדאל, תור, אודין ומימיר, בהתאמה.

 סרטים תיעודיים 
בשנת 2010 הופק סרט תיעודי על התקופה היוונית של משחקי God of War. הסרט, "God of War: Unearthing the Legend" ("אל המלחמה: לחשוף את האגדה"), הוצג בידי השחקן פיטר ולר, וניהל דיון על ההקשר שבין המשחקים לבין המיתולוגיה היוונית. בסרט השתתפו חברי צוות המפתחים של המשחק "God of War III", בנוסף להיסטוריונים מוסמכים. הסרט התיעודי נכלל במהדורה האולטימטיבית של המשחק "God of War III" שיצאה באמריקה הצפונית ובמהדורת הטרילוגיה האולטימטיבית שיצאה לאירופה, אוסטרליה וניו זילנד. ב-25 במרץ 2010, הוא יצא לרכישה בחנות המקוונת של פלייסטיישן.

באותה שנה יצא סרט תעודי נוסף בשם "God of War - Game Directors Live", בהם משתתפים חמישה מבמאי המשחקים של התקופה היוונית - דייוויד ג'ף, קורי ברלוג, רו ויראסוריאה, סטיג אסמוסן ודיינה ג'אן. הסרט התיעודי מורכב מפאנל ראיונות בהנחיית אליסון הייסליפ מערוץ G4 עם חמשת הבמאים, 150 חברי בלוג פלייסטיישן, וכן חברי האתרים הרשמיים GodofWar.com ו-SpartansStandTall.com. הסרט צולם בתיאטרון אל פורטל שבלוס אנג'לס ב-1 בספטמבר 2010, ויצא כבונוס להזמנה מוקדמת של המשחק "Ghost of Sparta" ב-2 בנובמבר 2010. מאוחר יותר נכלל באוסוף המקורות וכן בחנות המקוונת של פלייסטיישן לרכישה.

"Raising Kratos" הוא סרט המיועד ל-Youtube, שיצא ב-10 במאי 2019 לרגל ציון יום השנה לצאת המשחק משנת 2018, והוא תיעד את תהליך הפיתוח בן חמש השנים של אולפני סנטה מוניקה על המשחק החדש של התקופה הנורדית.

 סדרת קומיקס ורומנים גרפיים 
ממרץ 2010 ועד לינואר 2011 יצאה סדרת קומיקס דו-חודשית בשם "God of War" בת שישה חלקים בכתיבתו של מארב וולפמן ובהוצאת DC קומיקס. הסדרה מתרחשת בתקופה היוונית, ונרטיב הסיפור מתחלף בין עברו של קראטוס לפני מאורעות "Ascension" וזמן ההווה לפני מאורעות המשחק המקורי. עלילת הסיפור מביאה את קורותיו של קראטוס כחייל ספרטני, היוצא לחיפוש אחר האמברוסיה של אסקלפיוס בשל תכונות הריפוי האלוהיות, שיצילו מאוחר יותר את גופה הנגוע של בתו קאליופה. בהמשך, קראטוס יוצא למסע להשמדת האליקסיר כדי למנוע מחסידיו של ארס להקים אותו לתחייה אחרי שקראטוס הרג אותו. הסדרה נאספה לאוגדן בכריכה רכה במרץ 2011.

כהקדמה לשחרורו של המשחק "Ascension", אולפני סנטה מוניקה הוציאו רומן גרפי בשם "God of War: Rise of the Warrior" באתר הרשמי של המשחק, והוא כלל אלמנט חברתי שנמשך בין אוקטובר 2012 למרץ 2013. הרומן הגרפי היה סיפור פריקוול שהתקשר לסיפור לשחקן יחיד של "Ascension", והיה לסיפור הרקע של הדמות ממצב המולטיפלייר.

סדרת קומיקס בת ארבעה חלקים בשני כרכים פורסמה בהוצאת דארק הורס קומיקס ועוקבת אחרי מסעו של קראטוס מאז "God of War III" ועד למשחק משנת 2018. הסדרה נכתבה בידי כריס רוברסון ואוירה בידי טוני פארקר. ארבעת חלקי הכרך הראשון, שנקרא בפשטות "God of War", פורסמו בין נובמבר 2018 לפברואר 2019, כאשר מהדורה מוגבלת מספר 0 צורפה דיגיטלית לשלוש מהדורות מיוחדות של המשחק מ-2018. ארבעת חלקי הכרך הראשון משמשים כפריקוול ישיר למשחק. עלילת הקומיקס מביאה את ניסיונו של קראטוס להשאיר את עברו כאל המלחמה מאחור, ולחיות חיים שלווים עם משפחתו החדשה. ארבעת חלקי הכרך השני, שנקרא "Fallen God", פורסמו מדי חודש בין מרץ ליוני 2021. במקור, כרך שני נועד להחל בהפצה ביוני 2020, אך נדחה עקב מגפת הקורונה. הכרך השני מתרחש לפני מאורעות הכרך הראשון ומתעד את תקופת הזמן שבין "God of War III" לבין עלילת הכרך הראשון ואת מסעו של קראטוס מיוון העתיקה למצרים העתיקה ומשם לסקנדינביה. שני הכרכים נאספו לאוגדנים בכריכה רכה במאי 2019 ובדצמבר 2021

מספר נובלות על "God of War" מגוללות את אירועי המשחקים ומספקות הבנה עמוקה יותר לסיפורים שבהם. הנובליזציה הרשמית של המשחק המקורי נכתבה בידי מתיו סטובר ורוברט אדוארד ורדמן ופורסמה ב-25 במאי 2010. הנובליזציה השנייה של המשחק השני נכתבה בידי ורדמן לבדו ופורסמה ב-12 בפברואר 2013. הנובליזציה השלישית פורסמה ב-28 באוגוסט 2018 בכתיבתו של ג'יימס ברלוג (אביו של קורי ברלוג) וסיפרה את אירועי המשחק משנת 2018. שתי הנובליזציות הראשונות פורסמו בידי הוצאת הספרים דל ריי, בעוד השלישית בידי ספרי טיטאן.

 מוזיקה 
לסדרת משחקי God of War יצאו שמונה פסקולים בהלחנתם של מלחינים שונים כמו ג'רארד קנדריק מרינו ("The Amazing Spider-Man"), רון פיש, ויניפרד פיליפס ו-ויני וולדרון ("Assassin's Creed III: Liberation"), מייק רייגן ("Life Is Strange: Before the Storm"), כריס ולסקו ("Resident Evil 7: Biohazard", "Assassin's Creed Unity - Dead Kings", "Bloodborne", "Injustice: Gods Among Us", "Mass Effect 3"), ג'ף רונה ("Devil May Cry 5"), בר מק'קרירי ("Assassin's Creed Syndicate - Jack the Reaper", "Call of Duty: Vanguard", "League of Legends", "גודזילה: מלך המפלצות", "משחק ילדים") וטיילר בייטס ("שחר המתים", "300", "השומרים", "שומרי הגלקסיה", סרטי ג'ון וויק). ב-1 במרץ 2005 יצא הפסקול הרשמי "God of War: Original Soundtrack from the Video Game", שזכה לתשבחות על נעימות המקהלה ועל השימוש בכלי נגינה עתיקים ואתניים. המלחינים זכו לשבחים גם על כך שנמנעו מהצורך להלחין נעימות קרב בלתי נגמרות. פסקול המשחק השני, "God of War II: Original Soundtrack from the Video Game" יצא ב-10 באפריל 2007 וזכה לתשבחות על היותו עוצמתי, עם נעימות מקהלה מסתוריות, ועם שיתופי פעולה מעורבים ויחודיים יותר של המלחינים מאשר הפסקול הקודם. פסקול המשחק השלישי, "God of War III: Original Soundtrack from the Video Game" יצא ב-30 במרץ 2010 ונכלל גם כתוכן להורדה במהדורה האולטימטיבית ובמהדורת הטרילוגיה האולטימטיבית. פסקול זה זכה לתשבחות ונחשב לפסקול הסדרה הטוב ביותר לזמנו.

הפסקולים לשלושת משחקי הסדרה הראשונים זכו במועמדות לפסקול הטוב ביותר בטקס פרסי משחקי הווידאו Spike לשנים 2005, 2007 ו-2010. פסקול הטרילוגיה נכלל כתוכן להורדה במהדורה האולטימטיבית ובמהדורת הטרילוגיה האולטימטיבית של המשחק השלישי. אלבום הטרילוגיה זכה לתשבחות המבקרים על כך שזו הדרך הטובה ביותר לחוות את ההתפתחות המוזיקלית של הסדרה באותם זמנים, כמו גם את התפתחותם של המלחינים.

ב-18 באוקטובר 2010 יצא הפסקול למשחק הצדדי "רוח ספרטה", "God of War: Ghost of Sparta – Original Soundtrack from the Video Game", לחנות המקוונת אייטונס. הוא נכלל גם כתוכן להורדה בהזמנה המוקדמת של המשחק, בצירוף שלוש רצועות שמע שלא שוחררו מהאלבום של "Chains of Olympus". כמה מהרצועות הופקו למטרות הקשריות בלבד, בעוד אחרות התקבלו היטב יחסית לפסקולים של המשחקים העיקריים. הפסקול הבא, "God of War: Ascension Original Soundtrack" היה שונה מהפסקולים הקודמים בכך שהוא הולחן כולו על ידי טיילר בייטס לבדו - האלבום היחיד בסדרת המשחקים עליו עבד, בניגוד לשאר המלחינים שעבדו על מספר פסקולים מהסדרה. פסקול זה יצא ב-5 במרץ 2013 לאייטונס ונכלל כתוכן להורדה במהדורות המיוחדות של המשחק. מבקרי הפסקול ציינו שמדובר בפסקול כוחני, עשיר ופועם, אם כי חוזר על עצמו לעיתים.

עבור שני המשחקים מהתקופה הנורדית נשכר בר מק'קרירי, מלחין סדרות טלוויזיה בעיקר. הפסקול "God of War PlayStation Soundtrack" יצא ב-20 באפריל 2018 על ידי סוני קלאסיקל רקורדס. מק'קרירי הלחין מוזיקה חדשה לגמרי לפסקול המשחק, ולא השתמש כלל בחומרים מהפסקולים של התקופה היוונית. אולם, הוא הושפע מהצלילים שלהם והמציא אותם מחדש לתקופה הנורדית בהשתמשו בכלי נגינה אתניים. הפסקול קיבל ביקורות חיוביות וזכה למועמדויות שונות, ביניהן הישגים מיוחדים במוזיקה מקורית מטעם האקדמיה לאמנויות ולמדעים אינטראקטיבים. פסקול משחק ההמשך "God of War Ragnarök Original Soundtrack" יצא ב-9 בנובמבר 2022 על ידי סוני קלאסיקל רקורדס, והזמרת הפארואזית אייבור פאלסדוטיר נשכרה כדי לתרום בו. אמן מוזיקת הפולק הוזייר משתתף בשיר "Blood Upon the Snow". מק'קריר עבד במשותף עם סם יואינג ועומר בן צבי מחברת התקליטים שלו גם על מוזיקת חבילת ההרחבה, "Valhalla", תוך שילוב הנעימות המרכזיות של ג'רארד מרינו מהפסקולים של התקופה היוונית. האלבום "God of War Ragnarök: Valhalla Original Soundtrack" יצא דיגיטלית ב-15 בדצמבר 2023 על ידי סוני קלאסיקל רקורדס.

לרגל 20 שנות קיומו של זיכיון המשחקים, כל הפסקולים יצאו יחד עם פסקול Chains of Olympus לתקליט אוסף מיוחד.

 God of War: Blood & Metal 

האלבום "God of War: Blood & Metal" הוא הומאז' הבי מטאל המבוצע על ידי מספר להקות, ויצא תחת לייבל רודרנר רקורדס. באלבום מופיעים שירים המושפעים מהתקופה היוונית של סדרת המשחקים. המיני-אלבום יצא לרכישה ב-2 במרץ 2010, והוא זמין בחנויות המקוונות אייטונס ו-ShockHound. הוא כלל גם כתוכן להורדה במהדורה האולטימטיבית ובמהדורת הטרילוגיה האולטימטיבית של המשחק "God of War III". השירים Shattering the Skies Above של להקת Trivium ו-Even Gods Cry של להקת The Turtlenecks יצאו גם כוידאו קליפים. מגזין משחקי הווידאו 1Up העניק לאלבום 2.5 כוכבים מתוך חמישה, בציינו ש"האלבום אינו פוגעני לאוזניים, ומאזיני מוזיקת המיינסטרים יכולים להנות ממנו". מגזין Square Enix Music Online העניק למיני-אלבום ציון של 8 מתוך 10, בציינו שהוא "מבחר טוב של מוזיקת מטאל", וש"המאזינים יופתעו מהמגוון המוצע בו".

 קבלה וביקורות 
 משחק   God of War  94/100 God of War II  93/100 God of War: Betrayal  N/A   91/100 God of War Collection  Vita: 73/100 God of War III  92/100 God of War: Ghost of Sparta  83/100 God of War: Origins Collection  84/100 God of War Saga  N/A God of War: Ascension  80/100 God of War III Remastered  81/100 God of War  PC: 93/100 God of War: Ragnarök  PS5: 94/100PC: 90/100

200px|ממוזער|ימין|פסל בדמותו של קראטוס, הממוקם בחנות ספרים "דום פדרו" שבפורטוגל.
250px|ממוזער|ימין|קוספליי לדמותו של קראטוס, תמונה מכנס חובבים שנערך בספטמבר 2009.
נכון לנובמבר 2023, זיכיון משחקי "God of War" מכר למעלה מ-66 מיליון עותקים ברחבי העולם, לפי שקלול מכירת עותקים פיזיים ודיגיטליים כאחד. לדברי עובד לשעבר של אולפני סנטה מוניקה, ארון קאופמן, זיכיון המשחקים הוא המותג מכניס הרווחים העיקרי של סוני. כל משחק בסדרה, למעט "Betrayal", "Ghost of Sparta" ו-"Ascension", קיבל שבחים וביקורות חיוביות שנאספו על ידי אתר הביקורות Metacritic, בעוד המשחק המקורי משנת 2005 ושני המשחקים מהתקופה הנורדית (2018 ו-2022) קיבלו את הציונים הגבוהים ביותר עם ממוצע משוקלל של 94 מתוך 100. המשחקים "Betrayal", "Ghost of Sparta" ו-"Ascension" היו היחידים שקיבלו ביקורות מעורבות, כשהאחרון מביניהם קיבל את הציון הנמוך ביותר מבין כולם - 80 מתוך 100.

בזמן יציאתו של המשחק המקורי, ריימונד פדייה ממגזין GameSpy ציין שמדובר ב"משחק הפעולה הטוב ביותר שאי פעם כיבד את הפלייסטיישן 2". הוא זכה במעל לתריסר פרסי משחק השנה, ביניהם פרס משחק השנה מטעם האקדמיה לאמנויות ולמדעים אינטראקטיבים. בשנת 2009, מגזין IGN דירג אותו במקום הרביעי ברשימת 25 משחקי הפלייסטיישן 2 הגדולים של כל הזמנים, כאשר המשחק השני דורג במקום השני של אותה רשימה. המשחק "God of War II" נקרא גם הוא משחק הפעולה הטוב ביותר מכל הזמנים, והוא נחשב לשירת הברבור של תקופת הפלייסטיישן 2. בנובמבר 2012, חברת המדיה Complex Networks ציינה את המשחק "God of War II" בתור משחק הפלייסטיישן 2 הטוב ביותר בכל הזמנים, בעוד המשחק המקורי הגיע רק למקום ה-11 אם כי נחשב לטוב יותר מאשר המשחק השלישי. המשחק "Betrayal", שנועד לטלפונים חכמים ואולץ להסיר רבים מהאלמנטים שבמשחקים העיקריים עקב מגבלות מקום, עדיין נחשב לנאמן ביותר לשאר משחקי הסדרה במשחקיות, בסגנון האמנותי ובגרפיקה שלו.

המשחק "Chains of Olympus" זכה לשבחים על הגרפיקה "הפנטסטית" ועל תגובת הלחצנים המהוקצעת לקונסולת PSP לאותה תקופה. בשנת 2009, מגזין IGN הכתיר את "Chains of Olympus" בתור משחק הפעולה הטוב ביותר לקונסולת PSP. האקדמיה לאמנויות ולמדעים אינטראקטיבים העניקה לו את "משחק השנה למכשירים ניידים". בספטמבר 2010, המשחק נכלל גם ברשימת מגזין GamePro בתור משחק ה-PSP הטוב ביותר.

המשחק "God of War III" זכה לשבחים בשל הגרפיקה שלו, ובמיוחד זו של קראטוס. כריס רופר ממגזין IGN ציין שקראטוס היה "אולי הדמות המרשימה היחידה במראה שלה שהייתה קיימת אי פעם במשחקי הווידאו". בביקורתו, הוא מציין ש"המשחק הגדיר מחדש את המונח 'קנה מידה' לזמן בו יצא, בכל הקשור למשחקי וידאו, מאחר שהוא זורק את השחקן לסצנות בהן מופיעים טיטאנים שגדולים יותר מכל שלב במשחק וידאו אחר". המשחק השלישי זכה בפרסי משחקי הווידאו של Spike על "המשחק המצופה ביותר לשנת 2010" ו"משחק הפלייסטיישן 3 הטוב ביותר" בשנים 2009 ו-2010. המשחק גם זכה בפרס ההישג האמנותי המיוחד לשנת 2011 מטעם האקדמיה הבריטית לאמנויות הקולנוע והטלוויזיה. כריס פריירה ממגזין 1Up שיבח את הגרפיקה ונרטיב הסיפור של המשחק "Ghost of Sparta", באומרו שמדובר במשחק האישי ביותר של קראטוס מכל יתר המשחקים שקדמו לו. המשחק זכה במספר פרסים בתערוכת E3 2010, ביניהם "המשחק הנייד הטוב ביותר", "משחק ה-PSP הטוב ביותר" ו"משחק התערוכה הטוב ביותר ל-PSP". המשחק זכה בקטגוריית "המשחק הנייד הטוב ביותר" לשנת 2010 בטקס פרסי משחקי הווידאו של Spike ושל האקדמיה לאמנויות ולמדעים אינטראקטיבים. המשחק "God of War" משנת 2018 קיבל שבחים על הניהול האמנותי, הגרפיקה, מערכת הקרבות, המוזיקה, הסיפור, השימוש במיתולוגיה הנורדית, הדמויות והתחושה הסינמטית. מספר מבקרים גם הרגישו שהמשחק מחייה מחדש בהצלחה את הסדרה מבלי לאבד את הבסיס של המשחקים הקודמים בסדרה. הוא זכה במספר פרסים, ביניהם פרסי The Game Awards לשנת 2018 בקטגוריות משחק השנה והניהול האמנותי, פרס ג'ויסטיק הזהב] לשנת 2018 בקטגוריות הסיפורת הטובה ביותר ומשחק השנה של פלייסטיישן, ופרס משחק השנה והישגים מיוחדים בניהול אמנותי מטעם האקדמיה לאמנויות ולמדעים אינטראקטיבים.

מספר מבקרים מתחו ביקורת על סדרת המשחקים עקב בעיות עם חידות ההגיון, כלי הנשק ובעיות טכניות אחרות. על המשחק "Chains of Olympus" נמתחה ביקורת מאת המגזין G4, משום שסבל לעיתים מעיוות במסך, נפילות בקצב פריימים ודרגה קשה ביותר ומתסכלת של חידות ההגיון. על המשחק נמתחה גם ביקורת על חוסר גיוון באויבים שבו, על השימוש החוזר בחידות הגיון שדרשו מהשחקן להזיז ארגזים, והסיפור הקצר יחסית שבו. גם על המשחק "God of War III" לא נחסכה ביקורת. פיל הורנשואו ממגזין GameFront מצא שהפרוטגוניסט הראשי היה אכזרי מדי, ומי שתכנן את המשחק הניח שהשחקן יטבע ביגון ובאלימות באותה מידה שקראטוס חש. מבקר מגזין IGN התלונן על כלי הנשק, באומרו ששניים משלושת כלי הנשק הנוספים שאותם השחקן מרוויח תוך כדי משחק דומים מאוד ללהבי הכאוס שכבר נמצאים ברשותו. אמנם יש להם כוחות שונים ותנועות שונות במקצת, אך עדיין הם אותו דבר. על המשחק "Ghost of Sparta" נמתחה ביקורת ממגזין Eurogamer, שציין שהבעיה העיקרית במשחק היא המיקוד המובנה שבו, ושיש תחושה שמדובר בצעד לאחור מהמשחק הקודם. מספר מבקרים התלוננו שסיפור המשחק "Ascension" לא היה מושך כמו זה של קודמיו, ומגזין IGN הוסיף וציין שבהשוואה לזאוס ולארס, הפוריות פשוט אינן מספיק מאיימות. מצב המולטיפלייר קיבל ביקורות מעורבות. למרות שהיו מבקרים שציינו שהמשחקיות עברה בהצלחה למצב של משחק רשת, הם מתחו ביקורת על איזון הקרבות והשטחיות שלהם. מגזין Edge שיבח את מצב המולטיפלייר, וציין שמדובר בצעד מהפכני עם "כמה רעיונות טובים... שיבנו את הבסיס לעתידו של הז'אנר". על המשחק משנת 2018 נמתחה ביקורת על כך שהמעבר המהיר מנקודה לנקודה נפתח לשחקנים רק בשלב מאוחר של המשחק.

בשנת 2025, מגזין רולינג סטון דירג את המשחק "God of War" משנת 2018 במקום ה-39 ברשימת 50 משחקי הווידאו הגדולים בכל הזמנים.

 קישורים חיצוניים 


 סדרת משחקי God of War בפרויקט פאנדום

ביקורות:


 סקירת טרילוגיית משחקי God of War, עמיחי עובדיה, 3 ביולי 2010
 אל המלחמה: הרוח של ספרטה - ביקורת משחק, תמיר אברמוביץ', מתוך אתר נענע 10, 18 בנובמבר 2010
 ביקורת - God of War, באתר Vgames, 19 באפריל 2018


 ביקורת: God of War ל-PC הוא מסע סוחף ומושלם, באתר GamePro, 14 בינואר 2022
 God of War: Ragnarok - ביקורת: לא מתעסקים עם מתכון מנצח, באתר IGN ישראל, 3 בנובמבר 2022

 חובה לשחק: God of War III, באתר vgfreak, נובמבר 2022

 הערות שוליים 

קטגוריה:משחקי פלייסטיישן 2
קטגוריה:משחקי פלייסטיישן 3
קטגוריה:משחקי פלייסטיישן 4
קטגוריה:משחקי PSP
קטגוריה:משחקים המבוססים על המיתולוגיה היוונית
קטגוריה:משחקי Hack and slash
קטגוריה:נקמה באמנות